Document ID: 31997D0644

ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Σεπτεμβρίου 1997 για την αποδοχή της ανάληψης υποχρέωσης που προτάθηκε από δύο πολωνούς εξαγωγείς στο πλαίσιο της διαδικασίας αντιντάμπινγκ όσον αφορά τις εισαγωγές αμιγούς, ακατέργαστου ψευδάργυρου καταγωγής Πολωνίας και Ρωσίας (97/644/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους των χωρών μη μελών της Ευρωπαϊκής Κοινότητας (1) όπως τροποποιήθηκε τελευταία από τον κανονισμό (ΕΚ) αριθ. 2331/96 (2), και ιδίως τα άρθρα 8 και 23,
κατόπιν διαβουλεύσεων με τη συμβουλευτική επιτροπή,
Εκτιμώντας ότι:
(1) Με τον κανονισμό (ΕΚ) αριθ. 593/97 (3) η Επιτροπή επέβαλε προσωρινό δασμό αντιντάμπινγκ στις εισαγωγές αμιγούς ακατέργαστου ψευδαργύρου καταγωγής Πολωνίας και Ρωσίας, για περίοδο έξι μηνών.
(2) Έχοντας ενημερωθεί σχετικά με τα ουσιώδη πραγματικά περιστατικά και τις εκτιμήσεις βάσει των οποίων η Επιτροπή επέβαλε προσωρινά μέτρα, οι δύο πολωνοί εξαγωγείς που συνεργάσθηκαν κατά την έρευνα υπέβαλαν αρκετές παρατηρήσεις επί των συγκεκριμένων πορισμάτων. Κατά τη διάρκεια της περαιτέρω έρευνας, διαπιστώθηκε ότι πρέπει να ληφθούν οριστικά μέτρα αντιντάμπινγκ όσον αφορά τις εισαγωγές καταγωγής και των δύο ενδιαφερόμενων χωρών προκειμένου να εξαλειφθούν οι ζημιογόνες επιπτώσεις της πρακτικής ντάμπινγκ. Τα πορίσματα και τα συμπεράσματα σχετικά με όλα τα θέματα της έρευνας περιλαμβάνονται στον κανονισμό (ΕΚ) αριθ. 1931/97 του Συμβουλίου (4).
(3) Τη 19η Ιουνίου 1997, οι δύο προαναφερόμενοι πολωνοί εξαγωγείς πρότειναν αναλήψεις υποχρεώσεων όσον αφορά τις τιμές των εξαγωγών τους προς την Κοινότητα.
(4) Με τις συγκεκριμένες αναλήψεις υποχρεώσεων, οι πολωνοί εξαγωγείς πρότειναν, μεταξύ άλλων, τον καθορισμό των τιμών εξαγωγής σε επαρκή επίπεδα για την εξάλειψη της επιζήμιας πρακτικής ντάμπινγκ, όπως διαπιστώθηκε κατά την έρευνα.
(5) Οι αναλήψεις υποχρεώσεων περιλαμβάνουν, επιπλέον, εκτενείς και λεπτομερείς δεσμεύσεις όσον αφορά την παρακολούθηση. Επίσης, οι εταιρείες ανέλαβαν την υποχρέωση να μην συνάψουν άμεσο ή έμμεσο συμψηφιστικό διακανονισμό με τους πελάτες τους.
(6) Υπό αυτές τις συνθήκες, οι αναλήψεις υποχρεώσεων που προτάθηκαν από τους εν λόγω δύο πολωνούς εξαγωγείς θεωρούνται αποδεκτές και, ως εκ τούτου, η έρευνα πρέπει να περατωθεί όσον αφορά τους ενδιαφερόμενους εξαγωγείς.
(7) Οι δύο πολωνοί εξαγωγείς ενημερώθηκαν σχετικά με τα ουσιώδη πραγματικά περιστατικά και τις εκτιμήσεις βάσει των οποίων προτάθηκε η επιβολή οριστικών μέτρων αντιντάμπινγκ και είχαν την ευκαιρία να υποβάλουν τις παρατηρήσεις τους για όλα τα θέματα της έρευνας. Ειδικότερα, σε περίπτωση που δεδομένη ανάληψη υποχρέωσης ανακληθεί ή αν η Επιτροπή έχει λόγους να πιστεύει ότι η εν λόγω ανάληψη υποχρέωσης έχει παραβιασθεί είναι δυνατόν να επιβληθεί προσωρινός δασμός δυνάμει του άρθρου 7 και του άρθρου 8 παράγραφος 10 του κανονισμού (ΕΚ) αριθ. 384/96. Στη συνέχεια, αν πληρούνται οι όροι του άρθρου 8 παράγραφος 9 του εν λόγω κανονισμού, επιβάλλεται οριστικός δασμός αντιντάμπινγκ.
(8) Όταν ζητήθηκε η γνώμη της συμβουλευτικής επιτροπής σχετικά με την αποδοχή των προταθεισών προς ανάληψη υποχρεώσεων, εγέρθηκαν ορισμένες αντιρρήσεις. Συνεπώς, σύμφωνα με το άρθρο 8 παράγραφος 5 του κανονισμού (ΕΚ) αριθ. 384/96, η Επιτροπή υπέβαλε στο Συμβούλιο αναφορά σχετικά με τα αποτελέσματα των διαβουλεύσεων, και πρόταση να γίνουν αποδεκτές οι δεσμεύσεις. Στο μέτρο που το Συμβούλιο δεν αποφάσισε διαφορετικά μέσα στην προθεσμία του ενός μηνός, η παρούσα απόφαση πρέπει να θεωρείται ως εγκριθείσα.
(9) Έχοντας ενημερωθεί σχετικά με τα ουσιώδη πραγματικά περιστατικά και τις εκτιμήσεις βάσει των οποίων η Επιτροπή προτίθετο να αποδεχθεί τις αναλήψεις υποχρεώσεων, ο ενδιαφερόμενος κοινοτικός κλάδος παραγωγής δεν προέβαλε αντιρρήσεις,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αναλήψεις υποχρεώσεων που προτείνουν:
α) η Kombinat Gorniczco-Hutniczy Boleslaw, Bukowno (Πολωνία)
και
β) η Huta Cynku «Miasteczko Slaskie», Miasteczko Slaskie (Πολωνία),
στο πλαίσιο της διαδικασίας αντιντάμπινγκ σχετικά με τις εισαγωγές αμιγούς ακατέργαστου ψευδαργύρου που υπάγεται στους κωδικούς ΣΟ 7901 11 00, 7901 12 10 και 7901 12 30 καταγωγής Ρωσίας και Πολωνίας, γίνονται αποδεκτές.
Οι εν λόγω αναλήψεις υποχρεώσεων αρχίζουν να ισχύουν την ημέρα της έναρξης ισχύος του κανονισμού (ΕΚ) αριθ. 1931/97.
Άρθρο 2
Με την παρούσα απόφαση περατώνεται η έρευνα που διεξήχθη στο πλαίσιο της διαδικασίας αντιντάμπινγκ που αναφέρεται στο άρθρο 1, όσον αφορά και τις δύο εταιρείες που αναφέρονται στο συγκεκριμένο άρθρο.
Βρυξέλλες, 3 Σεπτεμβρίου 1997.

Labels: 1
3
4
18